ວ.ກ.ອອນໄລ - ຕອນເຊົ້າວັນທີ 9 ທັນວາ 2013, ຫ້ອງວ່າການປະທານປະເທດໄດ້ຈັດຕັ້ງການປະຊຸມສື່ຂ່າວ ເພື່ອປະກາດຄຳສັ່ງຂອງປະທານປະເທດ ກ່ຽວກັບການປະກາດເປັນທາງການ: ລັດຖະທຳມະນູນຂອງປະເທດສາທາລະນະລັດ ສັງຄົມນິຍົມຫວຽດນາມ ແລະ ມະຕິຂອງສະພາແຫ່ງຊາດ ວ່າດ້ວຍບາງຂໍ້ກຳນົດການປະຕິບັດ ລັດຖະທຳມະນູນຂອງປະເທດສາທາລະນະລັດ ສັງຄົມນິຍົມຫວຽດນາມ ທີ່ສະພາແຫ່ງຊາດແຫ່ງສາທາລະນະລັດ ສັງຄົມນິຍົມຫວຽດນາມຊຸດທີ XIII ກອງປະຊຸມສະໄໝສາມັນເທື່ອທີ່ 6 ຮັບຮອງຜ່ານໃນວັນທີ 28 ພະຈິກ 2013.
ຢູ່ທີ່ການປະຊຸມສື່ຂ່າວ, ໂດຍປະຕິບັດຕາມການມອບສິດຂອງປະທານປະເທດ, ທ່ານຢາງເຊີນ ຮອງຫົວໜ້າຜູ້ປະຈຳການຫ້ອງວ່າການປະທານປະເທດ ໄດ້ປະກາດຄຳສັ່ງສະບັບທີ 18/2013/L-CTN ລົງວັນທີ 8 ທັນວາ 2013 ກ່ຽວກັບການປະກາດເປັນທາງການລັດຖະທຳມະນູນ ແລະ ຄຳສັ່ງສະບັບທີ 19/2013/L-CTN ລົງວັນທີ 8 ທັນວາ 2013 ກ່ຽວກັບການປະກາດເປັນທາງການມະຕິຂອງສະພາແຫ່ງຊາດ.
ທ່ານຟານຈຸງຫລີ ກຳມະການຄະນະປະຈຳການສະພາແຫ່ງຊາດ, ປະທານກຳມາທິການກົດໝາຍຂອງສະພາແຫ່ງຊາດ ໄດ້ແນະນຳບັນດາເນື້ອໃນພື້ນຖານຂອງ ລັດຖະທຳມະນູນແຫ່ງ ສ.ສ.ຫວຽດນາມ; ເນັ້ນວ່າ ລັດຖະທຳມະນູນແຫ່ງ ສ.ສ.ຫວຽດນາມ ທີ່ສະພາແຫ່ງຊາດໄດ້ຮັບຮອງຜ່ານໃນກອງປະຊຸມສະໄໝສາມັນເທື່ອທີ່ 6 ນັ້ນ ໄດ້ຮັບການກະກຽມຢ່າງຮອບຄອບ ເຂັ້ມງວດ, ກັ່ນຕອງ ແລະ ເກັບທ້ອນໄດ້ຫຼາຍຄວາມຄິດຄວາມເຫັນທີ່ ຖືກຕ້ອງຊັດເຈນຂອງປະຊາຊົນ ຂອງບັນດາສະມາຊິກສະພາແຫ່ງຊາດ ຂອງບັນດາຜູ້ຊ່ຽວຊານ ນັກວິທະຍາສາດ, ຕອບສະໜອງໄດ້ຈຸດໝາຍ ຄວາມຮຽກຮ້ອງຕ້ອງການທີ່ວາງອອກ.
ລັດຖະທຳມະນູນ ສົມທົບໄດ້ສະຕິປັນຍາ ມານະຈິດ ຄວາມມຸ່ງມາດປາຖະໜາຂອງປະຊາຊົນສ່ວນຫຼວງຫຼາຍທີ່ສຸດ, ສະແດງໃຫ້ເຫັນໄດ້ເຖິງຈິດໃຈຂອງພັກ ນ້ຳໃຈຂອງປະຊາຊົນ ແລະ ຄວາມເຫັນດີເຫັນພ້ອມຂອງທັງລະບົບການເມືອງ.
ທ່ານປະທານກຳມາທິການກົດໝາຍຂອງສະພາແຫ່ງຊາດ ຟານຈຸງຫລີ ຊີ້ໃຫ້ເຫັນແຈ້ງວ່າ: ດ້ວຍການປະກອບ 11 ໝວດ, 120 ມາດຕາ (ຫລຸດ 1 ໝວດ ແລະ 27 ມາດຕາທຽບກັບລັດຖະທຳມະນູນປີ 1992), ລັດຖະທຳມະນູນແຫ່ງ ສ.ສ.ຫວຽດນາມ ທີ່ສະພາແຫ່ງຊາດຮັບຮອງຜ່ານໃນປີ 2013 ໄດ້ເປັນລັດຖະທຳມະນູນທີ່ແທ້ຈິງຂອງສະໄໝແຫ່ງການປ່ຽນແປງໃໝ່ຮອບດ້ານ ຄົບຊຸດທັງດ້ານການເມືອງ ແລະສັງຄົມ, ຕອບສະໜອງໄດ້ກັບຄວາມຕ້ອງການຂອງການສ້າງສາ ປົກປັກຮັກສາປະເທດຊາດ ແລະເຊື່ອມໂຍງເຂົ້າກັບສາກົນໃນສະໄໝໃໝ່.
ທຽບກັບລັດຖະທຳມະນູນປີ 1992, ລັດຖະທຳມະນູນສະບັບນີ້ມີຈຸດໃໝ່ຫຼາຍຈຸດ ນັບທັງດ້ານເນື້ອໃນ ແລະເຕັກນິກນິຕິບັນຍັດ; ສະແດງຈະແຈ້ງ ແລະຄົບຖ້ວນເຖິງທາດແທ້ປະຊາທິປະໄຕ ກ້າວໜ້າຂອງລັດ ແລະລະບອບຫວຽດນາມໃນສະໄໝຂ້າມຜ່ານຂຶ້ນສູ່ລັດທິສັງຄົມນິຍັມ; ກຳນົດຈະແຈ້ງ ຖືກຕ້ອງ ແລະຄົບຖ້ວນກ່ຽວກັບລະບອບການເມືອງ ວັດທະນະທຳ ການສຶກສາ ວິທະຍາສາດ ເຕັກໂນໂລຊີ ແລະສິ່ງແວດລ້ອມ, ສິດທິມະນຸດ ສິດແລະພັນທະພື້ນຖານຂອງພົນລະເມືອງ, ການປົກປັຮັກສາປະທເດຊາດ, ການຈັດຕັ້ງກົງຈັກລັດ, ກ່ຽວກັບຜົນສັກສິດ ແລະ ລຳດັບການປັບປຸງລັດຖະທຳມະນູນ.
ລັດຖະທຳມະນູນໄດ້ສະແດງໃຫ້ເຫັນແຈ້ງກວ່າອີກເຖິງທາດແທ້ຂອງລັດຫວຽດນາມ ທີ່ເປັນລັດປະຊາທິປະໄຕ, ລັດອຳນາດກົດໝາຍຫວຽດນາມສັງຄົມນິຍົມ ຂອງປະຊາຊົນ ໂດຍປະຊາຊົນ ເພື່ອປະຊາຊົນ, ອຳນາດລັດທັງໝົດຂຶ້ນກັບປະຊາຊົນ. ລັດຖະທຳມະນູນສືບຕໍ່ຢັ້ງຢືນທີ່ຕັ້ງ ບົດບາດນຳພາຂອງພັກຕໍ່ກັບລັດ ແລະສັງຄົມ, ໜ້າທີ່ຮັບຜິດຊອບຂອງພັກຕໍ່ໜ້າປະຊາຊົນ; ຢັ້ງຢືນກຳລັງແຮງມະຫາສາມັກຄີປວງຊົນທັງຊາດ, ບົດບາດຂອງແນວໂຮມປະເທດຊາດຫວຽດນາມ ກຳມະບານ ແລະບັນດາອົງການຈັດຕັ້ງການເມືອງ-ສັງຄົມ ແລະ ບັນດາອົງການຈັດຕັ້ງອື່ນ ໃນພາລະກິດການສ້າງສາ ແລະ ປົກປັກຮັກສາປະເທດຊາດ.
ລັດຖະທຳມະນູນຮັບຮູ້ ເຄົາລົບນັບຖື ແລະຮັບປະກັນການປະຕິບັດສິດທິມະນຸດ, ສິດແລະພັນທະພື້ນຖານຂອງພົນລະເມືອງ; ສືບຕໍ່ປັບປຸງບູລະນະລະບຽບກົດໝາຍເສດຖະກິດຕະຫຼາດຕາມທິດສັງຄົມນິຍົມ...
ເພື່ອມີພື້ນຖານນິຕິກຳໃຫ້ແກ່ການຜັນຂະຫຍາຍປະຕິບັດລັດຖະທຳມະນູນສະບັບໃໝ່, ສະພາແຫ່ງຊາດໄດ້ປະກາດໃຊ້ມະຕິກຳນົດບາງຂໍ້ກ່ຽວກັບການປະຕິບັດລັດຖະທຳມະນູນ, ໃນນັ້ນກຳນົດແຈ້ງຈຸດເວລາທີ່ລັດຖະທຳມະນູນສະບັບໃໝ່ມີຜົນສັກສິດ ນັ້ນຄືນັບແຕ່ວັນທີ 1 ມັງກອນ 2014.../.
ໂດຍ: ຫ່ວາຍເຟືອງ